**РЕШЕНИЕ № ПВ – 21 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БДУВ ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: „**Изграждане на склад за авточасти, сервиз за автомобили и камиони с автомивка и пункт за ГТП**“**,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** **УПИ 020007- обществено-обслужващи и складови дейности, с. Брани поле, община "РОДОПИ“**

**Възложител:** **“АСГ ИНТЕРНАЦИОНАЛ ТРАНСПОРТ ТРЕЙЛЪРС” ООД,** гр. Кърджали 6600, ж.к. „ВЪЗРОЖДЕНЦИ“, бл. 99, вх. В, ет. 8

Характеристика на инвестиционното предложение:

Имотът, в който ще се развива бъдещата дейност е собственост на Възложителя и е с функционално предназначение: „Обществено обслужване и складови дейности“ Инвестиционното предложение предвижда изграждането на на едноетажна сграда със складове, сервиз с пункт за ГТП и автомивка. Местоположението на предвиденото водовземно съоръжение е представено в ситуационен план. Предвиденият сондаж ще има дълбочина до 25 м. и ще се използва за нуждите на автомивката и оросяване на зелени площи. Необходимото водно количество за нуждите на автомивката е 1,5 л/секунда.

Отпадните води от обекта след необходимото пречистване в каломаслоуловител ще се заустват в налична външна канализационната мрежа, собственост на „ВиК“ ЕООД, гр. Пловдив.

Електроснабдяването, съгласно Договор № 1120072403 с „ЕВН България Електроразпределение“ ЕАД ще се осъществи чрез присъединяване към съществуващата мрежа КРШ-F5 „Север“ ТНТ на БКТП „Чиирите“.

Инвестиционното предложение /ИП/ попада в обхвата на т. 10, буква “н“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС.

Площадката на ИП не попада в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0001033 „Брестовица”, включена в списъка на защитените зони за опазване на природните местообитания и на дивата флора и фауна, приета с РМС № 122/02.03.2007г. (ДВ бр.21/ 2007г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху предмета на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

В имота ще се изгради едноетажна сграда с три склада, един сервиз с пункт за ГТП и автомивка. Водозахранването на новопроектираните обекти ще става от съществуващия площадков водопровод за предния имот - УПИ 020008, собственост на настоящия възложител, както и чрез новоизграден собствен водоизточник. Предвиденият тръбен кладенец ще бъде изграден след получаване на необходимото разрешително от БДУВ ИБР Пловдив. Отвеждането на отпадните водни количества от новопроектирания обект ще се осъществи чрез съществуващата площадкова канализационна мрежа изградена в съседния УПИ 020008 и оттам в улична канализация.

* В хода на експлоатация на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* Не се налага промяна на съществуващата или изграждане на нова пътна инфраструктура.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

За района на избраната площадка има утвърдени с устройствен план „други обществено обслужващи и складови дейности“, които не противоречат на инвестиционното ни предложение.

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Характерът и капацитетът на инвестиционното предложение не предполагат значително изменение в ключови характеристики на околната среда.
* Във връзка с поискано становище,определящо степента на значимост на въздействието и риска за човешкото здраве, с писмо изх. № 1642/06.03.2014г. РЗИ- Пловдив не е изразила обосновано съмнение за вероятност от възникване на здравен риск.
* С писмо изх. № КД-04-359/23.10.2013г. БДУВ ИБР Пловдив е дала заключение за допустимостта на инвестиционното предложение от гледна точка на ПУРБ на ИБР и постигане целите на околната среда.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на община „Родопи“ и с. Брани поле, както и засегнатото население чрез обява във вестник. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ** 25.03.2014г.

*Директор на РИОСВ - Пловдив*